代書答梁先
作者：蘇軾
朝代：宋

paragraphs: 此身與世真悠悠，蒼顔華髮誰汝留。
强名太守古徐州，忘歸不如楚沐猴。
魯人豈獨不知丘，蹸藉夫子無罪尤。
異哉梁子清而修，不遠千里從我遊。
瞭然正色懸雙眸，世之所馳子獨不。
一經通明傳節侯，小楷精絕規摹歐。
我衰廢學懶且媮，畏見問事賈長頭。
別來紅葉黄花秋，夜夢見之起坐愁。
遺我駁石盆與甌，黑質白章聲琳球。
謂言山石生澗溝，追琢尚可王公羞。
感子佳意能無酬，反將木瓜報珍投。
學如富賈在博收，仰取俯拾無遺籌。
道大如天不可求，修其可見致其幽。
願子篤實慎勿浮，發憤忘食樂忘憂。